Det kraftige blæsevejr har skabt oversvømmelser som følge af forhøjet vandstand flere steder i landet.

TIP OS! Er du ramt af stormflod? Så vil vi gerne høre fra dig. Skriv til sigv@dr.dk.

DR Nyheder har talt med sektionschef i Beredskabsstyrelsen, Martin Vendelboe, der oplyser, at Beredskabsstyrelsen har haft 60 mand i gang i løbet natten. De har især haft travlt med at rydde op efter vandmasserne, der har ramt flere dele af landet.

Derudover har katastrofeberedskabet hjulpet politiet med undersøgelser og oprydningsarbejde efter togulykken på Storebæltsbroen, der onsdag morgen kostede seks mennesker livet og sårede 16 andre.

Omkring 40 beredskabsfolk har arbejdet i Sønderjylland, særligt omkring Broager, oplyser sektionschefen.

20 mand fra beredskabet har fordelt sig på Fyn og ved Storebælt. De har hjulpet med assistance til politiet efter ulykken på Storebæltsbroen, og bekæmpet vandmasserne ved Assens og Faaborg.

- Det har været et hektisk døgn, må vi sige. Vi har ikke ligget på den lade side, siger sektionschef i Beredskabsstyrelsen, Martin Vendelboe.

- Selv om varslet om stormflod er stoppet, kan der stadig være vand, der bliver liggende eller løber tilbage i lavninger, tilføjer sektionschefen.

Læs også : Billeder fra oversvømmet Danmark: Her strømmer vandet ind over land

Omfattende oprydning

Det er især oprydning, der har været fokus på i løbet af natten, siger sektionschefen.

- Vi skal lynhurtigt have udstyret reetableret, for vi ved jo ikke, hvornår vi skal bruge det igen. Vi har haft omkring 1700 meter mobile dæmninger ude, og det tager lang tid at pakke det hele sammen, siger Martin Vendelboe.

I forbindelse med togulykken på Storebæltsulykken har beredskabet blandt andet hjulpet politiet med forskellige praktiske opgaver som eksempelvis belysning og opsætning af faciliteter til ledelsen, heriblandt en base, hvor politiet kan arbejde fra.